# Nepotizam

Indeks raširenosti korupcije po svijetu 2010.
**Nepotizam** (od latinskog: *nepos*, *nepotis* = nećak, potomak, unuci i talijanskog: nipote = nećak) je termin kojim se označava tip ponašanja najčešće nosioca političke, ekonomske, vojne ili neke druge moći, koji na osnovu svog povlaštenog položaja u hijerarhiji, favoriziraju članove svoje porodice ili prijatelje u odnosu na druge osobe, bez obzira na njihovu stručnu sposobnost kod zapošljavanja, davanja poslova ili dodjeljivanja nekih benificija.

## Historija nepotizma

Nepotizam je pojava koja traje od kad je svijeta kako se kaže, ali se osobito raširila i postala pojam za sebe u Papinskoj Državi tokom kasnog srednjeg vijeka i renesanse, kad su pape dodjeljevale visoke crkvene položaje svojim rođacima, bez obzira na njihovu sposobnost i pomankanje dovoljnog broja godina. Pape su svoje vanbračne sinove predstavljali kao svoje nećake (nipote) i dodjeljivali im lukrativne kardinalske položaje.

Nepotizmom se je poslužio već papa Inocent III. (1198-1216) kao i papa Bonifacije VIII. (1294.-1303.), ipak se za razdoblje »velikog nepotizma« drži vrijeme od pontifikata Martina V. (1417.-1431.) do pontifikata pape Pavla IV. (1555-1559), a za razdoblje »malog nepotizma« od pape Pia IV. (1559-1565) do pape Pia VI. (1775-1779).

Najslavniji pape nepotisti bili su Aleksandar VI. Borgia, koji je favorizirao svoju djecu na bilo koji način, Lav X., Klement VII. i Pavao III. Farnese.

Prema mišljenju nekih historičara nepotizam je bio odgovor iz nužde Papinske Države u odnosu na tadašnje monarhističko uređenje evropskih velesila. Kako je zbog vjerskih razloga bilo nemoguće, da bi položaj pape postao nasljedan, pojedine moćne dugovječne porodične dinastije održale su se u vrhu Papinske Države upravo zahvaljujući nepotizmu, tako da im je on poslužio kao sredstvo za obranu države i vlastite pozicije u njoj. Tokom 16 i 17. vijeka, kad je postajalo jasno, da Papinska Država više neće doseći nekadašnji sjaj i moć, raširio se jedan novi tip nepotizma. U njemu cilj nije bio kao dotad postavljanje rođaka na vodeće položaje i osiguranje njihova položaja, već savezništvo sa rimskom aristokracijom. Službe, koje su dodjeljivale pape, nisu više bile odskočna daska za papin tron, već sredstvo preko kojih su bogate rimske dinastije sudjelovale u vlasti. Isprva su Vatikanom vladale porodične dinastije; Colonna, Borgia, Piccolomini, Riario i Sforza, a kasnije Pamphili, Boncompagni, Aldobrandini, Borghese, Ludovisi, Barberini, Altieri, Braschi.

## Nepotizam u politici

U politici je nepotizam, vrlo raširena pojava - već i zbog same prirode političkih partija, -da okupljaju oko sebe samo istomišljenike, borce za isti cilj i da se za njega makjavelistički bore svim sredstvima. Kako se načelno sve političke partije - deklarativno bore za opće, javne interese (javnim sredstvima) za raspodjelu istih tih javnih sredstava - političari su i najčešće mete optužaba za nepotizam. Najčešći i najednostavniji primjer političkog nepotizma je - brzi uspon nekog političara na visoke položaje, koji za to nema (naizgled) odgovarajuće kvalifikacije, - ali ima neobično utjecajnog rođaka. Britanci za to imaju frazu *Bob je vaš ujak* (Bob's your uncle) za koju se pretpostavlja da je nastala kad je Robert Arthur Talbot Gascoyne-Cecil, pomogao svom nećaku - Arthuru Balfouru, da dobije uticajni položaj glavnog sekretara za Irsku, što se na kraju 19. vijeka smatralo otvorenim primjerom nepotizma.

### Nepotizam u bivšim jugoslavenskim republikama

#### Slovenija

Iako se na prvi pogled Slovenija čini pošteđena i najmanje kontaminirana od pojave nepotizma, ipak i u Sloveniji ima toga jako puno. Tako su svi članovi najvišeg pravnog tijela Slovenije (Sodni svet) došli do te pozicije preko rodbinskih veza. Tako je prof. dr. Miro Cerar sin podpredsjednice slovenske političke partije LDS Zdenke Cerar, nekadašnje ministrice pravosuđa. Njegov otac, Miro Cerar je istaknuti član Foruma 21, kojeg vodi nekadašnji predsjednik Milan Kučan. Advokat Barica Zidar je punica dr. Gorazda Klemenčiča, koji je državni sekretar i
desna ruka ministrice unutarnjih poslova Katarine Kresal, a ona je i predsjednica LDS.

Aferu je napravio i Miha Brejc, poslanik u evropskom parlamentu i bliski suradnik Janeza Janše, siva eminencija partije SDS, on je u svom kabinetu zaposlio dvije asistentice, prvo svojo kćer, a zatim i punicu svoga sina (ali bivšu).

#### Hrvatska

U Hrvatskoj je od devedesetih godina prošlog vijeka i predsjednika Tuđmana , nepotizam postao toliko rašireni oblik ponašanja, da je to danas gotovo jedino mogući način da se dođe do posla i egzistencije.

Iako se naizgled ta pojava široko kritizira po medijima, to na stvarnu situaciju nema nikakvog utjecaja. Poznate nove afere su slučaj kad je predsjednik sabora Luka Bebić pomogao da se zaposli *Ivan Medak* u Hrvatskim željeznicama na mjestu direktora nabave, i posljedica toga - željeznička nesreća kod Splita i zapošljavanje kćeri predsjednika
Stipe Mesića - *Saše Mesić* na mjesto predsjednice uprave u javnom poduzeću *Terme Zagreb* Zagrebačkog holdinga.

 Nepotizma nisu bile pošteđene ni lijeve političke partije i njihovi lideri, tako se optuživalo pokojnog Ivicu Račana za protežiranje bivše supruge *Agate Račan* na mjesto u Ustavnom sudu i posljednje *Dijane Pleštine* na mjesto savjetnice za razminiranje u Ministarstvu vanjskih poslova i europskih integracija RH.
U posljednje vrijeme primjer grada u kome je zavladao nepotizam je Split sa svojim gradonačelnikom Željkom Kerumom koji je na sva važnija mjesta postavio svoje rođake i prijatelje.

#### Bosna i Hercegovina

I u Bosni i Hercegovini je nepotizam vrlo raširena pojava, čak i više zbog ionako velike podjele po vjerskoj i nacionalnoj liniji i loše ekonomske situacije. On se proširio čak i do vjerskih zajednica, pa se danas bez toga nemože zaposliti ni u Islamskoj zajednici Inače u BiH ima i potpuno običnog nepotizma, kao što je slučaj *Lidije Korać*, koja je favorizirala svog muža za položaj u Nadzornom odboru Elektroprivrede BH.

#### Srbija

U Srbiji je situacija sa nepotizmom vrlo slična kao u ostalim bivšim republikama tako je strojarski inženjer *Boris Radivojević*, iz Kragujevca i bratić gradonačelnika tog grada Veroljuba Stevanovića, postavljen je na mesto direktora *Šumadija sajma*, opozicija tvrdi zbog nepotizma. Najnovija afera sa nepotizmom dolazi iz Srbobrana gdje je *Jovan Tutorov*, optužio predsednika općine *Branka Gajina* da poslove iz građevinarstva namješta svojim kumovima. Takođe, zapošljavanje svoje dece, a direktor ste javnog preduzeća, široko je rašireno.

#### Makedonija

I u Makedoniji je nepotizam raširena pojava tako je nevladina organizacija *Transparentnost Makedonija* prozvala makedonsku vladu u julu 2007. zbog nezakonitog trošenja sredstava, nepotizam i nepoštivanje zakona.

#### Crna Gora

Nepotizam nije osobenost Crne Gore, ali je u državi koja broji svega 650 hiljada stanovnika ta pojava mnogo uočljivija. Istraživač te pojave Dejan Milovac kaže da je ona posebno izražena u nekim općinama, poput Budve.
Tamo je lokalni moćnik - *Svetozar Marović* sa svojom porodicom čovjek koji odlučuje o svemu - pogotovo o prostornom planiranju i urbanizmu (koje je najlukrativniji dio). Svetozar Marović je inače potpredsjednik Crnogorske vlade i vladajuće Demokratske partije socijalista, tako da pojedini mediji Budvu, cinično zovu - Svetozarevo na moru. Marovićev rođeni brat Dragan je potpredsjednik Skupštine opštine Budva, zadužen za financije, njegova
kćerka je glavni menadžer općine, a njegova strina Mirjana načelnica područne jedinice uprave za nekretnine.

#### Kosovo

Prema zaključcima Evropske komisije iz 2007. Kosovo je bilo puno korupcije, nepotizma i kršenja ljudskih prava zbog slabosti vlasti.

### Raširenost nepotizma po svijetu

##### Ujedinjeno Kraljevstvo

* Britanski lordovi zakonski nasljeđuju mjesto svojih očeva u Gornjem domu (House of the Lords) britanskog parlamenta.
* Petar Jay imenovan je za ambasadora Ujedinjenog Kraljevstva u Americi 1977. jer mu je očuh James Callaghan u to vrijeme bio premijer.
* Policijski načelnik iz Sjevernog Yorkshira Grahame Maxwell prozvan je od strane nevladine organizacije IPCC 2011, ali je odbio dati ostavku, i nakon što je priznao da je pomagao rođaku u prvoj fazi procesa zapošljavanja.

##### Sjedinjene Američke Države

* Oko 30 članova porodice i rodbine predsjednika Ulyssesa S. Granta obogatilo se preko nepotističkog dobijanja lukrativnih državnih pozicija ili zaposlenja.
* Brat američkog predsjednika Johna Kennedyja Robert F. Kennedy izabran je na položaj državnog tužioca u razdoblju 1961-63, taj položaj Robert je imao prije nego što je kasnije izabran za senatora.

##### Australija

* *Anna Bligh*, koja je pobijedila na državnim izborima za Queensland -2009., optužena je za nepotizam, jer je svom mužu Gregu Withersu dodijelila položaj u državnoj upravi Queenslanda.

##### Belgija

Tokom zadnjih desetljeća u Belgiji se raširila moda stvaranja političkih dinastija, u koju su uključene sve tradicionalne političke partije, što sve više iritira javnost. Ovaj fenomen se objašnjava činjenicom da ugledni članovi partija kontroliraju mjesta kandidata na izbornim listama, oni se pritom vode i logikom da na listama moraju biti zvučna imena, koja mogu donijeti glasove partiji.

* Tom Dehaene, sin bivšeg premijera Jean-Luc Dehaenea, je već sa 26 godina postao član pokrajinskog savjeta Belgijskih kršćanskih demokrata.
* *Jean-Jacques de Gucht*, sin bivšeg ministra i aktualni evropski komesar za trgovinsku politiku Karel De Gucht, bio je na vrhu izborne liste flamanskih liberala na saveznim izborima za regiju Istočna Flandrija 2007., a zatim je postao senator u dobi od 27 godina.
* *Freya Van den Bossche*, kćerka bivšeg ministra Luc Van den Bosschea, član flamanskih socijalista, je u dobi od 28 godina, postavljena kao najmlađi ministar u belgijskoj historiji.
* *Melchior Wathelet*, mlađi, sin Melchiora Watheleta, starijeg bivšeg ministra u nekoliko belgijskih i valonskih vlada i gradonačelnika Verviersa, aktualni je mlađi ministar budžeta, imigracijske i porodične politike, to je postao sa 26 godina, on je i lider Kršćanske demokratske frakcije (francuskog govornog područja) u belgijskom parlamentu.
* Bruno Tobback, sin bivšeg ministra i gradonačelnika Leuvena Louisa Tobbacka, član flamanskih socijalista, postao je ministar za okoliš belgijske savezne vlade sa 34 godina.
* Mathias De Clerq je unuk bivšeg ministra Willyja De Clercqa.
* *Alexander De Croo*, sin bivšeg glasnogovornika Belgijskog parlamenta *Hermana De Crooa*, kandidirao za lidera partije svog oca - *Open Vld* sa 33 godine.
* Konačno, pravi primjer političke dinastije je *Maya Detiege*, kći bivšeg gradonačelnika Antwerpena Leone Detiège, koja je i sama bila kći dotadašnjeg gradonačelnika Antwerpena Fransa Detiègea.

##### Kanada

* Kanada je prepuna primjera nepotizma naročito među djecom kanadskih premijera.
* Još više primjera nepotizma ima u Vijeću indijanaca (First Nations) osobito kod nasljednih poglavica.

##### Francuska

* U oktobru 2009., *Jean Sarkozy* (sin francuskog predsjednika Nicolasa Sarkozyja) je postavljen za direktora državne agencije EPAD unatoč nedostatnom obrazovanju i profesionalnom iskustvu.
* *Pierre Sarkozy*, prvi sin predsjednika Nicolasa Sarkozyja, zatražio je u septembru 2009. javnu agenciju SCPP (Société civile des producteurs phonographiques) za financijsku pomoć od oko 10.000 € za svoj umjetnički projekt. Budući da nije bio član SCPP, oni su njegov zahtjev odbili, mladi Sarkozy je tad otišao tati po pomoć, tako da je predsjednik SCPP-a Marc Guez obećao da će njegovu molbu pozitivno riješiti. Ali kako je slučaj podigao medijsku buku, ima najava da Pierre Sarkozy ipak neće dobiti novac SCPP-a.

##### Rumunjska

* *Elena Basescu*, 28-godišnja kći predsjednika Traiana Basescua, izabrana je 2009. u Europski parlament, unatoč činjenici da nije imala značajno profesionalno ili političko iskustvo. Iako je formalno bila nezavisni kandidat, njenu kandidaturu podržala je partija njezina oca Demokratsko-liberalna partija (PD-L). Elena Udrea, ključni član PD-L, "darovala" je Eleni partijsku infrastrukturu a Monica Iacob Ridzi, ministrica sporta, "novac iz budžeta" za Eleninu kampanju.
* Honorius Prigoana, najstariji sin rumunjskog mogula Silviua Prigoana, bio je kandidat za zastupnika na izborima za Rumunjski parlament, unatoč činjenici da nije imao nikakvo radno ili političko iskustvo. Da je pobijedio na izborima, Honorius bi bio najmlađi zastupnik u parlamentu u rumunjskoj historiji.

##### Grčka

Grčka je zemlja poznata po tome što u njoj od Drugog svjetskog rata vladaju dvije političke dinastije *Papandreou* i *Karamanlis*, koje se stalno izmjenjuju na vlasti (u gotovo pravilnom ritmu).

* Monotoniju stalne izmjene moći između porodica Papandreou - Karamanlis, malo je poremetila u novije vrijeme *Dora Bakoyanni*, bivši ministrica vanjskih poslova Grčke (2004.-2009.) kći bivšeg premijera Grčke Konstantinosa Mitsotakisa, i njezin brat Kyriakos Mitsotakis član grčkog parlamenta, koji nastoje formirati treću Grčku političku dinastiju - *Mitsotakis*.

##### Indija

Indija je zemlja u kojoj od stjecanja nezavisnosti 1947. praktički vlada jedna politička dinastija porodica Nehru-Gandhi.

##### Republika Irska

Mnogi irski političari "nasljeđuju" poslanička mjesta u Parlamentu (Oireachtas) od svojih očeva i bliskih rođaka.

##### Španjolska

Najpoznatiji primjer je Juan Antonio Samaranch, predsjednik Međunarodnog olimpijskog komiteta (MOK) 1980 - 2001. I njegov sin, *Juan Antonio Samaranch Salisachs*, bio je član Međunarodnog olimpijskog komiteta od 2001., a i njegova kći *Maria Teresa Samaranch Salisachs*, bila predsjednik Španjolske federacije sportova na ledu od 2005.

##### Šri Lanka

U Šri Lanki je aktualni predsjednik Mahinda Rajapaksa, optužen za nepotizam, jer je imenovao čak svoja tri brata ministrima, a rođacima podijelio važne političke položaje, bez obzira na njihovu sposobnost. Tako da braća Rajapakse kontoliraju više od 70% budžeta Šri Lanke.

##### Trinidad i Tobago

Bivši premijer *Patrick Manning* imenovao je svoju ženu Hazel Manning kao člana svoje vlade (iako nije bila izabrana) u dva uzastopna mandata, prvo kao ministricu obrazovanja, a zatim kao ministricu lokalne samouprave.

##### Singapur

Singapursku vladu optužuju vlastiti građani za korupciju zbog primjera koji im je pružio premijer *Lee Kuan Yew*, kojeg je naslijedio njegov sin Lee Hsien Loong.

Postoje i brojni drugi primjeri otvorenog nepotizma u politici Sjeverna Koreja (Kim Il-sung), brojne arapske zemlje u kojima je teško shvatiti razliku između institucionalnog nepotizma tipa Saudijske Arabije, Ujedinjenih Arapskih Emirata, Kuvajta i libijskog primjera Gadafija i sirijskog Hafeza al-Asada. Nepotizam je toliko raširen i star, da je koji put teško shvatiti razliku - kad je to prirodno, dobro i moralno favorizirati - nekog? (pa i svog) a kad to postaje kriminalna radnja?.

Nepotizma ima i u privredi, ali tu postoji velika zbrka kad je to pravno u redu a kad ne? (u privatnom sektoru je to poželjan oblik ponašanja, ali u javnom sektoru - kriminal), u zabavi, sportu - zapravo u svim ljudskim djelatnostima.
Kod nepotizma ima i jedna pravna zbrka, - ukoliko je institucionaliziran (monarhija) onda je to poželjno i pravno u redu, ali ukoliko - nije, onda se može ocjeniti kao kriminalno djelo.

## Povezano

* Simonija
* Potkupljivanje
* Korupcija
* Lobiranje
* Dinastije u demokraciji

## Reference

## Vanjske veze

* Nepotismo, na portalu treccani.it (`it`)
* Hollywoodnepotism.net Arhivirano 2018-09-13 na Wayback Machine-u (`en`)